এসএসসি ‘অযোগ্য’দের তালিকায় বিজেপির লোকও আছে: কল্যাণ

ওয়েব ডেস্ক: সুপ্রিম নির্দেশ (Supreme Court Order) মেনে শনিবার ‘অযোগ্য’দের তালিকা (Tainted List) প্রকাশ করেছে এসএসসি (SSC)। নাম, সিরিয়াল নম্বর ও রোল নম্বর সহযোগে ১৮০৪ জন ‘দাগি’র তালিকা এসএসসির ওয়েবসাইটে প্রকাশ করা হয়। রবিবার আরও দু’জনের নাম প্রকাশ করে কমিশন। ১৮০৪ জন বেড়ে হয় ১৮০৬! আর তারপর থেকেই জোর চর্চা শুরু রাজ্য-রাজনীতির ময়দানে। তালিকায় কখনও উঁকি দিচ্ছে তৃণমূলের দাপুটে নেতার নাম আবার কখনও জ্বলজ্বল করছে খোদ বিধায়কের বৌমার নাম! এহেন পরিস্থিতিতে শাসক দল যে বেজায় অস্বস্তিতে পড়েছে তা বলা বাহুল্য। প্রতি মুহূর্তে শাসক দলকে আক্রমণ সানাচ্ছে বিরোধী বিজেপি। তবে এবার অস্বস্তি ভুলে বিজেপিকে (BJP) বিঁধতে মাঠে নেমে পড়েছেন তৃণমূল সাংসদ তথা আইনজীবী কল্যাণ বন্দ্যোপাধ্যায় (Kalyan Banerjee)। বিজেপির করা আক্রমণের জবাব দিলেন কল্যাণ। তাঁর সাফ কথা, “অযোগ্যদের মধ্যে বিজেপির লোকও আছে, যারা শুভেন্দুর সময়ে চাকরি পেয়েছিল।”

উল্লেখ্য, গত বৃহস্পতিবার সুপ্রিম কোর্টের তরফে ৭ দিনের মধ্যে অযোগ্যদের তালিকা প্রকাশের নির্দেশ দেওয়া হয়। আদালতে এসএসসির আইনজীবী কল্যাণ বিচারপতিদের জানান ৭ দিনের মধ্যেই দাগিদের তালিকা সামনে আসবে। আদালতের তরফে এসএসসিকে সতর্ক করে বলা হয়, একজনও অযোগ্য যদি আসন্ন নিয়োগ পরীক্ষায় বসে তাহলে ফল ভাল হবে না। এরপরেই গতকাল শনিবার দাগিদের তালিকা প্রকাশ করে কমিশন। এবার সেই তালিকা নিয়েই সরাসরি বিজেপির বিরোধী দলনেতাকে নিশানা করলেন কল্যাণ। তিনি বলেন, “সেই তালিকায় শুধু তৃণমূল নয়, বিজেপির অনেকের নাম রয়েছে। খবরেই তো বেরিয়েছে বিজেপি নেত্রীর নাম। আগে তৃণমূল করত এখন বিজেপি করে। সব শুভেন্দু অধিকারী করিয়েছে।”

আরও পড়ুন: ভাঙড়ে বাংলায় কথা বলায় শ্রমিক ছাঁটাইয়ের অভিযোগ

শুভেন্দুর দিকে সরাসরি চ্যালেঞ্জ ছুঁড়ে তিনি বলেন, “দুই মেদিনীপুর, বাঁকুড়া, মুর্শিদাবাদ যেখানে যেখানে শুভেন্দু অধিকারীর অপারেশন ছিল, সেখানে কী হয়েছিল? রাজনৈতিক কথা বলে বাজার ফাটিয়ে লাভ নেই। যার যা ক্ষমতা আছে, হিম্মত থাকলে সুপ্রিম কোর্টে মামলা করুন। বলুক এই যে তালিকা বেরিয়েছে, এটা ঠিক নয়। এরপর যা হবে কোর্টে হবে।তৃণমূলের লোক আছে এটা শুনতে শুনতে পাঁচ বছর হয়ে গেল। বিজেপির কতজন আছে সেটা বলুন।”

অন্যদিকে, চাকরিহারাদের পক্ষে সওয়াল করা বিকাশ রঞ্জন ভট্টাচার্য, ফিরদৌস শামিমকেও নিশানা করেন কল্যাণ। তাঁর স্পষ্ট প্রশ্ন, “বিকাশরঞ্জন ভট্টাচার্য, ফিরদৌস শামিমরা যাদের হয়ে মামলা করেছিল তারা কি একজনও চাকরি পেয়েছে? যাদের জন্য মামলা করতে গিয়েছিল, তাদের চাকরি দিতে পারেনি, উল্টে অন্যদের চাকরি খেয়েছে।” তাঁর আরও বক্তব্য, অভিজিৎ গঙ্গোপাধ্যায় যতদিন বিচারক ছিলেন ততদিন বিকাশ রঞ্জনের জুনিয়র মামলার নামে অনেক টাকা তুলেছে।” তাই এই বিষয়েরও সুষ্ঠু তদন্ত চেয়েছেন কল্যাণ।
দেখুন অন্য খবর